بويتيوس

أنيكيوس مانلوس سيويرينوس بويتيوس لمعروف ب ختيصار ب بويتيوس (مزيود ف جوايه 480، توفى ف 524) كان سيناطور، قنصول، توارخي و فيلسوف روماني لي عاش ف لبدية د لقرون لوسطانية. كان أكبر لمساهمين ف لحاراكة د الطرجامة د لأعمال ليونانية لكلاسيكية من ليونانية لبالية ل اللاتينية، من اللوالا لي أسسو لفلسفة السكولاستية، و معا كاصيوضوروس Cassiodorus، كيتّعتابرو بجوج لقادا ديال الدارسين لمسيحيين د لقرن 6.

بويتيوس تّولد ف روما، شي عيمان مورا ما طاحت لإمبراطورية الرومانية لغربية. كبر يتيم و رباه قنصول روماني سميتو سيماكوس. تقن ليونانية و اللاتينية من صغرو، و ولّا سياسي كبير تحت مملكة لڭوط الشرقيين. ف عمر د 25 عام خدا لمنصب د سيناطور، و على 33 عام ولّا قنصول. من بعد ختارو لماليك طيوضوريك لعضيم مستشار ديالو.

ف محاولة منو باش يوفّق مابين لفلسفة د أفلاطون و أرسطو معا اللاهوت لمسيحي، بويتيوس حاول باش يطرجم جميع لأعمال لكلاسيكية ليونانية ل اللاتينية. و كتب تا تحاليل و تعليقات على لأعمال ديال نيكوماكوس Nicomachus، پورفيريوص Porphyrios، و كيكيرو Cicero. كتب بزاف تا على لموسيقى، لماط، و اللاهوت. وخا ماقدرش يكمل الطرجامات ديالو قبل مايموت على عمر د 44 عام، هاد لخدمة لي دار عندها فضل كبير ف لمحافضة على لأعمال د أرسطو تال لفترة د لعاودولادة.

وخا كان ناجح ف لمناصب ديالو، بويتيوس خلق بزاف د لعديان بسباب فضحو ل لفساد بين لأعضاء د لحوكومة. بعدما دافع على كايكينا ألبينوس ضد تهمة ب لمشاركة ف مؤامرة، لماليك طيوضوريك شدو ف لحبس ف 523. فاش كان ف لحبس جاتو لغمة، و ألّف كتاب ديالو ب عنوان "على لمواساة د لفلسفة"، لي هوّ طريطي فلسافي على لمصير، لموت، و مسايل خرين، لي ولّا من أشهر لكتوبا د لفلسفة ف لبدية د لقرون لوسطانية.

ف 524، تم التعديب و لإعدام ديالو، و كيتّعتابر شهيد عند لكنايس لمسيحية.

 مصادر 

 مزاود 




تصنيف:فيلسوف روماني قديم
تصنيف:وفيات 524
تصنيف:كاتب روماني قديم
تصنيف:ناس تزادو ف روما
تصنيف:زيادة 480